《过鄚州》
清代·安致远

古戍苍茫朔气横，黄尘扑面野云生。人传燕赵悲歌地，水咽荆高变徵声。

百战河山余废堞，清时烽燧尚孤城。萧萧落日催征骑，愁听荒笳到耳鸣。

作者简介：安致远（1628～1701）字静子，一名如磐，字拙石，寿光人。贡生，自顺治二年至康熙二十三年间，应举十五次，卒不售，偃蹇以没。周亮工任青州海防道时，与安丘张贞、乐安李焕章同受周之褒扬。致远著有静子集十三卷，凡为文集九卷，曰玉皑集四卷，纪城文稿四卷，蛮音一卷，诗集四卷，曰柳村杂咏二卷，岳江草、倦游草各一卷，总名之曰纪城诗草，词集一卷，曰吴江旅啸，《四库总目》传于世。